Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 31.03.2025

**Αρ. Πρωτ.:**  367

ΠΡΟΣ: κ. Δ. Μιχαηλίδου, Υπουργό Κοινωνικής Συνοχής και Οικογένειας

**ΚΟΙΝ: «Πίνακας Αποδεκτών»**

ΘΕΜΑ: «Αίτημα της ΕΣΑμεΑ στην Υπουργό ΚΟΙ.Σ.Ο. για ρύθμιση της καταβολής των αναπηρικών επιδομάτων του ΟΠΕΚΑ πριν από την 20η Απριλίου 2025**»**

**Αξιότιμη κυρία Υπουργέ,**

Με την ευκαιρία της πρόσφατης ανάληψης των νέων σας καθηκόντων, σε ένα Υπουργείο το αντικείμενο του οποίου γνωρίζετε καλά από την πρόσφατη θητεία σας σε αυτό, σας ευχόμαστε υγεία, δημιουργικότητα και επιτυχία στο έργο σας!

Κυρία Υπουργέ,

Όπως ήδη γνωρίζετε πολύ καλά από την προηγούμενη θητεία σας ως Υπουργός αρμόδια για θέματα αναπηρίας, αλλά και για ευάλωτες κοινωνικά ομάδες, τα άτομα με αναπηρία, χρόνιες ή/και σπάνιες παθήσεις, στην συντριπτική τους πλειονότητα, ζουν σε συνθήκες φτώχειας, έως και ακραίας φτώχειας και κοινωνικού αποκλεισμού.

Δύο από τους σημαντικότερους παράγοντες, πέρα από τις στερεοτυπικές αντιλήψεις για τα άτομα με αναπηρία, χρόνιες ή/ και σπάνιες παθήσεις κ.α., είναι ο αποκλεισμός τους από το δικαίωμα στην εργασία (συνεπώς και η μη δυνατότητά τους για απόκτηση εισοδημάτων αξιοπρεπούς βιοπορισμού των ιδίων και των οικογενειών τους), αλλά και τα επιπλέον κόστη που καλούνται να καλύψουν λόγω της αναπηρίας ή/και της χρόνιας ή/και της σπάνιας πάθησής τους.

Μία μικρή αντιστάθμιση του τελευταίου αυτού παράγοντα, αποτελούν οι παροχές σε χρήμα, τα αναπηρικά επιδόματα, τα οποία έχουν θεσπιστεί και λαμβάνουν ανάλογα με το είδος αναπηρίας ή και χρόνιας ή σπάνιας πάθησής τους, και την βαρύτητα της αναπηρίας τους, από τον ΟΠΕΚΑ.

Στις περισσότερες, εάν όχι σχεδόν σε όλες τις περιπτώσεις, δυστυχώς, αυτά τα αναπηρικά επιδόματα καλύπτουν και τον βιοπορισμό, δηλαδή κόστη διαβίωσης και επιβίωσης των δικαιούχων-ατόμων με αναπηρία, χρόνιες ή/και σπάνιες παθήσεις, αλλά και των ιδίων των οικογενειών τους, και αυτό σας είναι ήδη γνωστό από την μέχρι σήμερα πολιτική σας εμπειρία τόσο στις προηγούμενες θητείες σας όσο και στην νέα σας θητεία στο Υ.ΚΟΙ.Σ.Ο.

Κατά τις τελευταίες δύο εβδομάδες, η Υπηρεσία «Διεκδικούμε Μαζί» της ΕΣΑμεΑ και οι δευτεροβάθμιες Οργανώσεις μέλη μας σε όλη την Ελλάδα (των οποίων μέλη είναι χιλιάδες άτομα με αναπηρία, χρόνιες ή/και σπάνιες παθήσεις, αλλά και Σύλλογοι γονέων και οικογενειών των ατόμων αυτών), έχουμε γίνει αποδέκτες εκατοντάδων τηλεφωνικών και ηλεκτρονικών μηνυμάτων ατόμων με αναπηρία, με το κοινό, εύλογο, δίκαιο και ουσιαστικό αίτημα, τα επιδόματα αναπηρίας του ΟΠΕΚΑ τον μήνα Απρίλιο, να καταβληθούν πριν την 20η Απριλίου που είναι το Πάσχα, έτσι ώστε να μπορέσουν να περάσουν με αξιοπρέπεια τις Άγιες αυτές ημέρες.

Κυρία Υπουργέ,

Στο πλαίσιο των αρμοδιοτήτων σας ως η καθ’ ύλην αρμόδια Υπουργός Κοινωνικής Συνοχής και Οικογένειας και πολιτική προϊσταμένη του ΟΠΕΚΑ, ζητάμε την άμεση νομοθετική σας πρωτοβουλία και παρέμβαση με σχετική διάταξη, αντίστοιχη με αυτή που επιτρέπει την καταβολή των αναπηρικών επιδομάτων του Δεκεμβρίου κατ’ έτος πριν από τα Χριστούγεννα (με το ίδιο ως άνω αναφερθέν σκεπτικό), να επιτραπεί στον ΟΠΕΚΑ να καταβάλει και να πιστώσει στους λογαριασμούς των δικαιούχων τα αναπηρικά επιδόματα Απριλίου πριν την 20ή ημέρα του μήνα.

**Κυρία Υπουργέ,**

Το αίτημά μας νομοθετικής ρύθμισης της καταβολής των αναπηρικών επιδομάτων μηνός Απριλίου 2025 πριν την 20η Απριλίου, πέρα από εύλογο, δίκαιο και αίτημα ουσίας για την αξιοπρεπέστερη ανταπόκριση στις ανάγκες των ημερών του Πάσχα από τα άτομα με αναπηρία, χρόνιες ή/και σπάνιες παθήσεις και των οικογενειών τους, είναι και ένα αίτημα που άμεσα έχει να κάνει και με την κοινωνική συνοχή και με την οικογένεια που είναι το πολιτικό αντικείμενο του Υπουργείου που προΐσταστε πολιτικά και γι’ αυτόν τον επιπλέον λόγο, σας ζητούμε να ικανοποιηθεί και να δώσετε μία μικρή ανάσα στους δικαιούχους των επιδομάτων αυτών και στις οικογένειές τους.

Εν αναμονή των ενεργειών σας για την ικανοποίηση αυτού του αιτήματος χιλιάδων ατόμων με αναπηρία, χρόνιες ή/και σπάνιες παθήσεις και των οικογενειών τους, αναμένουμε την σχετική σας απάντηση και την ενημέρωσή μας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού, κ. Κ. Μητσοτάκη
* Γραφείο Υπουργού Επικρατείας, κ. Άκη Σκέρτσου

Γραφείο Υπουργού Εθνικής Οικονομίας και Οικονομικών, κ. Κ. Πιερρακάκη

* Γραφείο Γενικού Γραμματέα Κοινωνικής Αλληλεγγύης και Καταπολέμησης της Φτώχειας, κ. Π. Πύρρο
* Γραφείο Διοικήτριας και Προέδρου Δ.Σ. ΟΠΕΚΑ, κ. Ε. Καρποδίνη
* Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |